b'\n_START_ARTICLE_\nVengrijos-Rumunijos karas\n_START_PARAGRAPH_\nVengrijos-Rumunijos karas\xc2\xa0\xe2\x80\x93 vienas i\xc5\xa1 kar\xc5\xb3 Ryt\xc5\xb3 Europoje po Pirmojo pasaulinio karo, pana\xc5\xa1us \xc4\xaf Lenkijos-Ukrainos kar\xc4\x85 ir Lenkijos-soviet\xc5\xb3 kar\xc4\x85. Kare susid\xc5\xabr\xc4\x97 Vengrijos Taryb\xc5\xb3 Respublika ir Rumunijos karalyst\xc4\x97. Abi valstyb\xc4\x97s siek\xc4\x97 \xc4\xafsitvirtinti j\xc5\xb3 taut\xc5\xb3 apgyvendintose buvusios Austrijos-Vengrijos imperijos teritorijoje._NEWLINE_Po to, kai 1918\xc2\xa0m. lapkri\xc4\x8dio m\xc4\x97n. Vakar\xc5\xb3 Europoje baig\xc4\x97si Pirmasis pasaulinis karas, Rumunijos armija u\xc5\xbe\xc4\x97m\xc4\x97 Vengrijai priklausiusias, ta\xc4\x8diau daugiausia rumun\xc5\xb3 gyvenamas teritorijas. Nuo 1919\xc2\xa0m. baland\xc5\xbeio Vengrijoje sukurta Taryb\xc5\xb3 Respublika band\xc4\x97 karin\xc4\x97mis priemon\xc4\x97mis i\xc5\xa1saugoti \xc5\xa1alies vientisum\xc4\x85. \xc4\xae kar\xc4\x85 taip pat \xc4\xafsitrauk\xc4\x97 Rusija ir \xc4\x8cekoslovakija._NEWLINE_Kovos baig\xc4\x97si 1919\xc2\xa0m. rugpj\xc5\xab\xc4\x8dio m\xc4\x97n., kai rumunai \xc4\xaf\xc5\xbeeng\xc4\x97 \xc4\xaf Vengrijos sostin\xc4\x99 Budape\xc5\xa1t\xc4\x85 ir buvo sunaikinta Taryb\xc5\xb3 Respublika. 1920\xc2\xa0m. Trianono sutartimi buvo patvirtinta daugiausia rumun\xc5\xb3 gyvenam\xc5\xb3 region\xc5\xb3 priklausomyb\xc4\x97 Rumunijai.\n_START_SECTION_\nVengrija\n_START_PARAGRAPH_\nPo 1867\xc2\xa0m. Austrijos-Vengrijos susitarimo \xc5\xa1alis tapo dviguba monarchija, kurioje pietrytin\xc4\x97je dalyje Vengrijai buvo suteikta vidin\xc4\x97 autonomija. Austrijos imperatorius kartu buvo ir Vengrijos karaliumi. Vengrijos dalis ap\xc4\x97m\xc4\x97 ne tik vengr\xc5\xb3 gyvenam\xc4\x85 teritorij\xc4\x85, bet ir kelet\xc4\x85 teritorij\xc5\xb3, kuriose vyravo ma\xc5\xbeumos: Slovakij\xc4\x85, Kroatij\xc4\x85, rumun\xc5\xb3 ir erb\xc5\xb3 gyvenam\xc4\x85 Banat\xc4\x85 bei Transilvanij\xc4\x85. Vengrai sudar\xc4\x97 tik apie pus\xc4\x99 Vengrijos karalyst\xc4\x97s gyventoj\xc5\xb3._NEWLINE_Pirmajame pasauliniame kare Austrija-Vengrija kovojo su Rusijos imperija, Italija, Serbija ir Rumunija, ta\xc4\x8diau daugel\xc4\xaf karini\xc5\xb3 operacij\xc5\xb3 gal\xc4\x97jo atlikti tik su s\xc4\x85junginink\xc4\x97s Vokietijos imperijos pagalba. Centrini\xc5\xb3 valstybi\xc5\xb3 s\xc4\x85jungai 1918\xc2\xa0m. pralaim\xc4\x97jus, dviguba monarchija subyr\xc4\x97jo. Po Astr\xc5\xb3 revoliucijos 1918\xc2\xa0m. spalio m\xc4\x97n. Vengrija tapo nepriklausoma valstybe. Naujosios respublikos vadovu tapo Mih\xc3\xa1ly K\xc3\xa1rolyi, vadovav\xc4\x99s liberaliai vyriausybei.'